Göteborg: Aarhusianske Vocal Line løb med sejren, da der lørdag aften blev afholdt Eurovision for kor i Partille Arenaen i Göteborg.

I alt deltog ti lande i den europæiske sangkonkurrence Eurovision Choir, som fandt sted for anden gang.

Vocal Line dirigeret af Jens Johansen sang i første del af konkurrencen "True North" af Tina Dickow. Derefter gik de videre til finalen sammen med koret Babite Municipality Mixed Choir Maska fra Letland og koret Jazzva fra Slovenien.

I finalen sang danskerne "Viola" af Lisa Nilsson. Det gjorde de så godt, at juryen bestående af svenske Katarina Henryson, britiske John Rutter og amerikanske Deke Sharon, kaldte korets indsats for "en overvældende følelse."

Kort tid efter udråbte juryen Danmark som vinder, mens Letland blev nummer to og Slovenien nummer tre.